Diit 59
Pal kɛ kui̱ lua̱k kä gua̱n tɛ̈r
(Dit Dee-bid ëë kiitdɛ mëë ci Thɔɔl jɛ jäkä naath ti wa jɛ lim dhɔrɛ kɛ ɣöö dëë jɛ wä näk)
1
Kän ɣä kä ji̱ tɛ̈rä lö Kuothdä,
gaŋ ɣä kä nɛy tin
görkɛ makdä.
2
Luäk ɣä kä nɛy tin la̱tkɛ jiäk,
kä kän ɣä kä kɛn na̱a̱k
nath ti̱ti̱.
3
Duundɛ ɣöö nɛnɛ bɛ bi̱i̱m kɛn ni näkdä,
kɛn nɛy ti ji̱ tiilä ca rɔ̱
dol kɛ makdä,
kä thil ɛ kiɛ duer mi cä
la̱t lö Kuoth Nhial,
4
ɛ cäŋ thilɛ duer mi cä la̱t,
la kɛn cua̱ riŋ wa rɔ̱
rialikä kɛ kui̱dä.
Ku rɔɔdu jiɛc lö Kuoth
kä bër luäk ɣä,
ku jɛ ben nɛn ɛ ji̱n.
5
Kä ji̱n Kuoth Nhial in
la Ruey Ɣɔaa,
ɛ ji̱n Kuoth I-thɛ-rɛl.
Jiɛc rɔ bër tɔ̱ŋ döör diaal,
cu raan päl kä kɛn ji̱ la̱a̱t
jiäkni tɔ̱tɔ̱.
6
La lunykɛ jɔk kɛ thiaŋ,
ja̱lnikɛn däär wec kɛ ŋɛ̈ɛ̈ny
ce̱tkɛ jio̱o̱k.
7
Ɛn wa̱nɔ bikɛ cu kueth nikɛn,
moth lëëpkiɛn ce̱tnikɛ thɛp,
kɛ ɣöö laar kɛnɛ i̱,
“Ɛŋa mi liŋ kɔn?”
8
Duundɛ ɣöö la dɔli kɛ lö Kuoth,
la lɛɛŋi kɛn
döör diaal ti̱ti̱.
9
Kä lö buɔ̱mdä, ɣän bä guic ni ji̱,
kɛ ɣöö ɛ ji̱n gääŋdä
lö Kuoth.
10
Kuothdä min nhɔk ɣä
bɛ wä nhiamdä,
Kuothdä bɛ ɣä ka̱m juc
ji̱ tɛ̈rä.
11
/Cu näk nikɛ lö Kuoth,
kɛ ɣöö dëë nɛɛkä
jɛ pa̱l ruëëc.
Ku jaknikɛ kä yi̱c kɛ buɔ̱mdu,
kä luucnikɛ ni piny,
lö kuäär in la ko̱tda.
12
Kä kɛ kui̱ dueerikiɛn,
kɛnɛ rieet thuknikiɛn,
ɛ liakdiɛn ku kɛ käp.
Kui̱ lamä kɛn ka̱a̱cni tin ci
kɛn kɛ lat,
13
ɛ ŋɛ̈ɛ̈ny thuukɛ,
thukɛ amäni mi/cɛ thil ram
mi ci duɔth.
Ɛ jɛn bi wi̱c muɔ̱ɔ̱n
ɛ ŋa̱c kɛɛliw ɔ.
Ɛn ɣöö Kuoth Je-kɔb tëë
wi̱i̱ muɔ̱ɔ̱n kɛɛliw.
14
La lunykɛ jɔk kɛ thiaŋ,
ja̱lnikɛn däär wec kɛ ŋɛ̈ɛ̈ny
ce̱tnikɛ jio̱o̱k.
15
Ku wi̱el ni kɛn kɛ go̱r mi̱eth,
bikɛ cu kuɔm mi /ken kɛ
mi̱eth mi ro̱ŋ jek.
16
Duundɛ ɣöö ɣän bä diit kɛt
kɛ kui̱ bumädu,
nikɛ runwaŋ ɣän bä dit
kɛt kɛ jɔw mi di̱i̱t kɛ kui̱
nho̱kädu min thil pek.
Kɛ kui̱ kä ɣöö ɛ ji̱n gääŋdä,
kä ɛ ji̱n luääkdä
kɛ cäŋ rikädä.
17
Kɛ ɣöö ɛ ji̱n buɔ̱mdä ɣän bä ku
puany ni ji̱ kɛ diit,
kɛ ɣöö ɛ ji̱n gääŋdä lö Kuoth,
ji̱n Kuoth in nhɔk ɣä.
